LAKOSSÁGI TÁJÉKOZTATÓ

A 2016. OKTÓBER 2. NAPJÁRA KITŰZÖTT

IDŐKÖZI HELYI ÖNKORMÁNYZATI POLGÁRMESTER VÁLASZTÁSRÓL

Tisztelt Választópolgárok!

Kartal nagyközségben - a 2014. évi általános választások során polgármesterré megválasztott Némethné dr..Keresztes Katalin lemondásával – 2016. június 15. napján a mandátum megüresedett.

A Helyi Választási Bizottság az 1/2016. (VII.07.) HVB sz. határozatával az időközi polgármester választást 2016. október 2. napjára – az országos népszavazással azonos időpontra - tűzte ki. Ennek megfelelően az érintett szavazókörökben egyidejűleg kerül lebonyolításra az országos népszavazás és az időközi polgármester választás, így azok a választópolgárok, akik mindkét választási eseményen jogosultak szavazni, egy országos népszavazási kérdést tartalmazó, és egy polgármester megválasztására szolgáló szavazólapot kaphatnak majd, melyek átvételét két névjegyzékben kell aláírásukkal igazolniuk.

VÁLASZTÓJOG

Magyarország Alaptörvénye alapján minden, Magyarország területén lakóhellyel rendelkező nagykorú magyar és európai uniós állampolgárt megillet az a jog, hogy a helyi önkormányzati képviselők és polgármesterek választásán választó legyen. Részt vehetnek a választásban a magyarországi lakóhellyel rendelkező, menekültként, bevándoroltként vagy letelepedettként elismert nagykorú személyek is.

Az időközi választáson az a választópolgár szavazhat, akinek bejelentett lakóhelye (közismertebb nevén: állandó lakcíme) Kartal településen van.

Az a választópolgár szintén szavazhat, akinek bejelentett tartózkodási helye (közismertebb nevén: ideiglenes lakcíme) van Kartal területén, és a 2014. évi választáson is a jelenlegi bejelentett tartózkodási helye szerinti választókerületben szerepelt a névjegyzékben.

ÉRTESÍTŐ A SZAVAZÓKÖRI NÉVJEGYZÉKBE VÉTELRŐL

Azok a választópolgárok, akik az országos népszavazáson, és az időközi választáson jogosultak szavazni, külön értesítőt kaptak mindkét választási eseményre a névjegyzékbe vételükről 2016. augusztus 15-ig a Nemzeti Választási Irodától.

Azt a választópolgárt, aki 2016. augusztus 5. napját követően kerül a település szavazóköri névjegyzékébe, a Helyi Választási Iroda értesítő megküldésével tájékoztatja a szavazóköri névjegyzékbe történő felvételről.

Az értesítő a korábbiakhoz hasonló módon tartalmazza – többek közt – annak a szavazókörnek a sorszámát és a szavazóhelyiségnek a pontos címét, ahol Ön a szavazatát leadhatja, a szavazás idejét, valamint információt szolgáltat arról is, hogy a szavazóhelyiség akadálymentesített-e.

Amennyiben az értesítőt nem kapja meg, vagy az elveszne, annak pótlását a Helyi Választási Irodától kérheti.

A SZAVAZÁS HELYE, IDEJE

A választópolgárok fő szabályként a lakóhelyük szerint kijelölt, az Értesítőn feltüntetett szavazókörben szavazhatnak, **6.00 órától 19.00 óráig.**

A szavazókörök:

1. számú szavazókör: Baross utca 115. Általános Iskola ebédlője

2. számú szavazókör: Baross utca 115. Általános Iskola tornaterme

3. számú szavazókör: Baross utca 115. könyvtár

4. számú szavazókör: Iskola tér 1. Általános Iskola ebédlője

5. számú szavazókör: Iskola tér 1. Általános Iskola 1. számú tanterem

6. számú szavazókör: Iskola tér 1. Általános Iskola 5. számú tanterem

A SZAVAZÁS MÓDJA

A szavazóhelyiségben az a választópolgár szavazhat, aki a kinyomtatott szavazóköri névjegyzékben szerepel.

A választópolgárnak igazolnia kell személyazonosságát, valamint lakcímét vagy személyi azonosítóját. A szavazólap átvételét a választópolgárnak a szavazóköri névjegyzéken saját kezű aláírásával kell igazolnia.

A személyazonosság igazolására az alábbi érvényes okmányok alkalmasak:

a magyar hatóság által kiállított

· új, kártya alakú vagy régi, könyvecske alakú érvényes személyazonosító igazolvány,

· ideiglenes személyazonosító igazolvány,

· kártya formátumú vezetői engedély,

· útlevél

· ideiglenes útlevél

· fogvatartott választópolgár esetén a fogvatartotti nyilvántartó lap

Az időközi polgármester választáson választójoggal rendelkeznek az Európai Unió más tagállamának azon nagykorú állampolgárai is, akik a választókerület területén lakóhellyel rendelkeznek.

Nem magyar állampolgárságú választópolgár esetén a személyazonosság igazolására alkalmasak az alábbi érvényes okmányok:

más Uniós tagállam által kiállított

· személyi igazolvány

· útlevél

A lakcím igazolására az alábbi érvényes dokumentumok alkalmasak:

· lakcímkártya

· lakcím bejelentéséről szóló átvételi elismervény

· a lakcímet is tartalmazó, régi, könyvecske alakú személyazonosító igazolvány

A választópolgár a választójoga gyakorlásához szükséges ideig tartózkodhat a szavazóhelyiségben.

A szavazólap kitöltésére szavazófülke áll a választópolgár rendelkezésére. A szavazófülke igénybevételére a szavazatszámláló bizottság felhívja a választópolgárt, de arra nem kötelezheti.

Az a választópolgár, aki nem tud olvasni, illetve akit testi fogyatékossága vagy egyéb ok akadályoz a szavazásban, általa választott segítő - ennek hiányában a szavazatszámláló bizottság két tagjának együttes - segítségét igénybe veheti. A szavazólap kitöltésének ideje alatt csak a szavazó választópolgár, illetőleg az előbbiekben említett segítője tartózkodhat a szavazófülkében.

A látássérült választópolgár – ha ezt 2016. szeptember 26. napjáig igényeli - Braille-írással ellátott szavazósablont vehet igénybe a szavazás segítése céljából.

A választópolgár a szavazóhelyiségben tartózkodásának időtartama alatt semmilyen módon nem akadályozhat más választópolgárt a titkos szavazásra vonatkozó joga gyakorlásában.

Érvényesen szavazni csak a hivatalos szavazólapon szereplő egy jelöltre, a jelölt neve melletti körbe tollal írt két, egymást metsző vonallal lehet.

Ha a választópolgár a szavazólap urnába történő helyezése előtt jelzi, hogy a szavazólap kitöltését elrontotta, a rontott szavazólapot a szavazatszámláló bizottság bevonja, és a rontott szavazólap helyett - választópolgáronként egyszer – új szavazólapot ad ki.

A 19.00 órakor sorban álló választópolgárok még szavazhatnak. Ezután a szavazatszámláló bizottság a szavazást lezárja.

ÁTJELENTKEZÉS, SZAVAZÁS KÜLKÉPVISELETEN

Az időközi települési választáson átjelentkezéssel, illetve külképviseleten nem lehet szavazni.

MOZGÓURNÁS SZAVAZÁS

Amennyiben Ön egészségi állapota vagy fogyatékossága, illetve fogvatartása miatt nem tud megjelenni a szavazókörben, mozgóurna iránti kérelmet nyújthat be 2016. szeptember 30. napján 16.00 óráig a Helyi Választási Irodához, valamint a szavazás napján 15.00 óráig az Ön részére kiküldött értesítőn szereplő szavazókörben működő Szavazatszámláló Bizottsághoz. Felhívom szíves figyelmét, hogy a szavazás napján 15.00 óra után érkezett mozgóurna iránti kérelmeket a Szavazatszámláló Bizottságnak el kell utasítania!

A mozgóurna iránti kérelemnek tartalmaznia kell a választópolgár nevét, születési nevét, születési helyét, anyja nevét, személyi azonosítóját, továbbá a választópolgár szavazókör területén lévő tartózkodási helyét, ahova a mozgóurna kivitelét kéri, ha az a magyarországi lakcímétől eltér, valamint a mozgóurna igénylés okát.

A mozgóurna iránti kérelem benyújtásához kötelezően alkalmazandó nyomtatvány használatát jogszabály nem írja elő, csak a kérelem kötelező tartalmi elemeit határozza meg. A Helyi Választási Irodában (2173. Kartal, Baross u. 103.) igényelhető nyomtatvány használata nem kötelező, de ajánlott, mivel az a kérelem hiánytalan előterjesztését megkönnyíti.

A mozgóurna iránti kérelem a megadott határidőig a Helyi Választási Irodához személyesen, levélben, a választások hivatalos honlapján ([www.valasztas.hu](http://www.valasztas.hu/)) illetve ügyfélkapun, vagy teljes bizonyító erejű meghatalmazással rendelkező meghatalmazott útján nyújtható be. A Szavazatszámláló Bizottság felé a kérelmet levélben, teljes bizonyító erejű meghatalmazással rendelkező meghatalmazott útján, vagy a választások hivatalos honlapján, illetve ügyfélkapun lehet benyújtani.

Amennyiben Ön az időközi választáson és az országos népszavazáson is jogosult szavazni, és mozgóurnába kívánja szavazatait leadni, a két választási eseményre külön-külön mozgóurna iránti kérelmet kell benyújtania!

FIGYELEM! A mozgóurnába kizárólag az a választópolgár adhatja le szavazatát, akit – a korábbiakban ismertetett kérelme alapján - a Helyi Választási Iroda, vagy a szavazás napján a Szavazatszámláló Bizottság felvett a mozgóurnával szavazók jegyzékére.

2016. augusztus 29-én 16 órakor lejárt a jelöltajánlás határideje, amely határidőn belül 5 jelölt adta le a nyilvántartásba vételhez szükséges ajánlóíveket.

A szavazólapon szereplő sorrend sorsolása alapján az alábbi polgármester-jelöltekre lehet szavazni:

**1. OLÁH KLÁRA MÁRIA FÜGGETLEN JELÖLT**

**2. JAKÓCS GÁBOR ENDRE MAGYAR MUNKÁSPÁRT JELÖLTJE**

**3. SZARVAS CSABA FÜGGETLEN JELÖLT**

**4. ZSIGA MIHÁLY FÜGGETLEN JELÖLT**

**5. GERGELY LÁSZLÓ FÜGGETLEN JELÖLT**

HELYI VÁLASZTÁSI IRODA

Tájékoztatom Önöket, hogy a településen Helyi Választási Iroda (HVI) működik.

Kartal Nagyközség Helyi Választási Iroda:

vezetője: Balogh Zoltánné jegyző

címe: 2173. Kartal, Baross u. 103.

telefon: 06/28- 567-085.

e-mail címe: kartalph@kartal.hu

fax: 06/28-567-106.

helyettese: Krekó Károlyné (tel: 06/28-567-085)

Esetleges kérdéseikkel, problémáikkal keressék bizalommal a Helyi Választási Iroda munkatársait.

Választási ügyekben a Kartali Közös Önkormányzati Hivatal nyitvatartási idejében állunk rendelkezésükre.

**Balogh Zoltánné**

jegyző

a HVI vezetője